**Դաս 5․1 Poll և Mentimeter**

Ողջույն: Այս թեմայի երեք դասերն էլ նախատեսված են ձեր դասապրոցեսն ավելի արդյունավետ, ինտերակտիվ ու հետաքրքիր դարձնելու համար։ Դուք արդեն տիրապետում ենք Teams համակարգի այն բոլոր հմտություններին, որոնք անհրաժեշտ են հեռավար դասերը հնարավորինս ամբողջական դարձնելու համար։ Սակայն այսօր թվային տեխնոլոգիաները և համացանցը առաջարկում են բազմաթիվ կրթական ծրագրեր, հարթակներ, գործիքներ, որոնք գալիս են անմիջականորեն օգնելու ուսուցչին և սովորական դասերն արտասովոր, ինտերակտիվ դարձնելու և բարձրացնելու աշակերտների հետաքրքրությունն ու մոտիվացիան։ Ահա այս տեսանյութում կծանոթանանք Teams հարթակի Poll գործիքին, որն օգտագործվում է արագ առցանց հարցումներ և քվեարկություններ ստեղծելու համար, ինչպես նաև ինտերակտիվ սահիկաշար կստեղծենք Mentimeter գործիքի օգնությամբ։

Ինչու՞ է կարևոր Poll գործիքի կիրառումը։ Դպրոցում դասերից հետո աշակերտները կարող էին դասամիջոցն օգտագործել ուսուցչի հետ զրուցելու, նրան որևէ հարց ուղղելու համար։ Ուսուցիչն էլ իր հերթին կարող էր լրացուցիչ հարց տալ որևէ թիրախավորած աշակերտի կամ հարցնել ոմանց, թե դասի ո՞ր մասն էր բարդ, ինչպիսի՞ առաջադրանք կուզեին անել հաջորդ դասին։ Հեռավար դասերի ընթացքում այդ հնարավորությունն ավելի սահմանափակ է դառնում, իսկ երեխաները կարծես ավելի շատ են աջակցության կարիք զգում։ Ահա Poll գործիքի օգնությամբ դուք կարող եք արագ հարցում կազմակերպել, որը կարող է ցանկացած բովանդակությամբ լինել։ Մի՛ վախեցեք նյութի մատչելիության գնահատման հարցում կատարել։ Համարձակ հարցրեք՝ ի՞նչն էր դժվար այսօրվա դասանյութում, հավանեցի՞ն արդյոք ներկայացված սահիկաշարը կամ ինչպիսի՞ առաջադրանքի շուրջ կուզենային աշխատել հաջորդ դասին։ Հավատացեք՝ դա և՛ ձեզ համար օգտակար ինքնավերլուծության նյութ կտա, և՛ աշակերտին կօգնի իրեն գնահատված, իր կարծիքը կարևորված զգալ։

Poll գործիքով հարցում կամ քվերակություն ստեղծելու համար պետք է գնալ տվյալ դասարանի գլխավոր էջը (General), այնուհետև՝ Posts և հաղորդագրությունների ներքևում բազմակետերից ընտրել Forms տարբերակը։ Ձեր առջև բացվելու է հարցի և պատասխանների պատուհան։ Կարող ենք այստեղ գրել մեր հարցը։ Այսօրվա հարցը կարող է լինել․ «Հավանեցի՞ք արդյոք այսօրվա սահիկաշարը», և որպես պատասխան կարող է լինել․ «Այո, այն օգնեց հասկանալու թեման ամբողջությամբ», կարող է լինել․ «Մասամբ, որովհետև անհասկանալի հարցեր այնուամենայնիվ մնացին» և կարող ենք ընտրել նաև երրորդ տարբերակը․ «Ամենևին ոչ»։ Եթե ուզում եք, որ աշակերտները հնարավորություն ունենան ձեր ներկայացրած պատասխաններից ընտրել մեկից ավելին, կարող եք ավելացնել Multiple answers կոճակը։ Մեզ այս պահին հարկավոր է մեկ պատասխան, և անում ենք Next։ Մեր առջև հայտնվում է մեր հարցումն ամբողջական տեսքով։ Եթե համաձայն ենք այս ամենին, անում ենք Send, եթե կարիք կա փոփոխելու՝ անում ենք Edit, մտնում ենք փաստաթղթի մեջ, փոփոխությունները կատարում ու դարձյալ սեղմում Next: Հիմա մենք կարող ենք այն տեղադրել։ Send անելով այն անմիջապես տեղադրում ենք մեր առարկայի գլխավոր էջում, և այն տեսանելի է լինում ամբողջ դասարանի համար։

Քվեարկելու համար աշակերտները պետք է պարզապես կարդան հարցը, եղած պատասխաններից ընտրեն որը որ ցանկանում են (անմիջապես իրենց էկրանից) և կարող են իրենց քվեարկության ձայնն ուղարկել (Submit vote)։ Ձեզ մոտ ավտոմատ երևալու է, թե քանի՞ մասնակից է քվեարկել և ինչպե՞ս են քվեարկել, ո՞ր պատասխանն է ավելի շատ ձայն հավաքել։ Բոլոր աշակերտների քանակով պատասխան ստանալու դեպքում կարող եք քվեարկությունն ավարտված համարել։

Եթե ուզում եք քվեարկությունը (հարցումը) ջնջել, կարող եք ինչպես հաղորդագրությունն էինք ջնջում, ընտրել այս 3 կետերից ջնջել (delete) կոճակը։ Դուք կարող եք նաև նույն հարցումը տեղադրել այլ դասարանների էջերում։ Այս դեպքում պարզապես պատճենում ենք քվեարկության հղումը և ընտրելով ձեր այլ դասարանը, տեղադրում եք այդ դասարանի գլխավոր էջում, ինչպես անում էինք սովորական հաղորդագրության ժամանակ։ Սա բավականին աշխուժացնում է աշակերտներին և, ինչպես նշեցի, նրանք իրենց գնահատված և իրենց կարծիքն արժևորված են համարում։

Հաջորդ գործիքը, որը շատ արդյունավետ կիրառվում է բազմաթիվ ուսուցիչների կողմից, Mentimeter-ն է։ Դրա համար նախ հարկավոր է այցելել mentimeter.com կայքը։ Եթե դուք առաջին անգամ եք այստեղ, ձեզ հնարավորություն է տրվում գրանցվել կայքում։ Նշեմ, որ մինչև չգրանցվենք, չենք կարող առաջ գնալ։ Այստեղ պահանջում է գրել ձեր էլեկտրանային հասցեն, ընտրել որևէ գաղտնաբառ, որն ավելի քիչ չի կարող լինել, քան 6 նիշը, և գրել ձեր անուն ազգանունը։ Գրանցելով, ձեզ հարցնում է, թե ինչի՞ համար եք օգտագործելու այն։ Նշում ենք կրթություն (Education) տարբերակը, այնուհետև՝ ուսուցիչ (Teacher) տարբերակը և կարող ենք սկսել: Տեսնում ենք, որ այն որոշակի գործիքների համար նաև ամսավճար է պահանջում, բայց ունի նաև անվճար տարբերակ, որը երկու սահիկ ստեղծելու հնարավորություն է տալիս։

Իրականում այդ երկու սահիկն ամբողջովին բավական է մեր ուզած ինտերակտիվ սահիկաշարը ստանալու համար։ Ահա գլխավոր էջում տեսնում ենք երկու գրություն՝ նոր սահիկաշար (New presentation) և նոր պանակ (New folder)։ Եթե սահիկաշար ստեղծելու ենք տարբեր դասարանների համար, մենք սկզբում կարող ենք ամեն դասարանի անվամբ պանակ ստեղծել և այդ պանակների ներսում սահիկաշարեր ստեղծել։ Բայց, քանի որ մենք սահիկաշարերին նաև անվանում ենք տալիս, կարող ենք ուղղակի նոր սահիկաշար ընտրել։ Աջ կողմում տեսնում ենք այն բոլոր ինտերակտիվ սահիկների հնարավորությունները, որոնք տալիս է այս կայքը։ Դրանք բավականին շատ են և դրանցից յուրաքանչյուրը կոնկրետ նպատակ է հետապնդում։ Ինչպես նշեցի, մենք կարող ենք երկու սահիկ ունենալ։

Այս գործիքը կարող ենք կիրառել դասի սկզբնամասում՝ որպես մտագրոհ։ Այս դեպքում ես կընտրեմ Word Cloud տարբերակը։ Ի՞նչ հնարավորություն է այն տալիս։ Կարող ենք ձևակերպել հարցը և աշակերտներին հնարավորություն տալ այդ հարցին պատասխանել մեկ բառով։ Կարող ենք այս գործիքը կիրառել նաև դասի ավարտին․ ընտրելով Open ended տարբերակով սահիկը, երբ ձևակերպում ենք հարցը և աշակերտների պատասխաններն այս պատուհանների (վանդակների) տեսքով հայտնվելու են ուսուցչի էկրանին՝ հաջորդելով իրար։ Եվ այդպիսով կարող ենք դասի արդյունավետ ամփոփում անել։ Կարող եք ընտրել նաև քվեարկելու տարբերակը, երբ աշակերտներն ընտրելու են որևէ մի ճիշտ պատասխան և կարող եք ընտրել Multiple choice տարբերակը՝ աշակերտներին հնարավորություն տալով մեկից ավելի ճիշտ պատասխաններ ընտրելու։ Տարբերակները բավականին շատ են։ Կարող եք նույնիսկ գնահատվող և մրցակցային ոգի առաջացնող առաջադրանքներ ընտրել՝ Quiz ստեղծելով, որտեղ պետք է պատասխանը գրել և եղած պատասխաններից ընտրել ճիշտը։ Սրանք դուք ընթացքում կուսումնասիրեք։

Մենք, օրինակ, այսօր կարող ենք մեկը ստեղծել, որպեսզի տեսնենք ինչպե՞ս է համակարգն աշխատելու։ Ընտրեցինք Word Cloud տարբերակը և հարցի դաշտում կանգնելով գրենք հարցը, օրինակ՝ «Ի՞նչ գիտենք մոլորակների մասին» կամ՝ «Ի՞նչ է նշանակում մոլորակ» (ավելի դիպուկ հարց՝ մեկ բառով պատասխանելու համար)։ Այս հարցին աշակերտները կարող են պատասխանել մեկ բառով։ Յուրաքանչյուր աշակերտ նշում է, որ կարող է երեք բառ գրել։ Դուք կարող եք քչացնել այդ բառերի քանակը, ընտրելով մինչև մեկը, կարող եք նաև ավելացնել՝ յուրաքանչյուր աշակերտին երեքից ավել բառ գրելու հնարավորություն տալով։ Յուրաքանչյուր պատասխան աշակերտը գրելու է մեկ առանձին տողում և դուք տեսնելու եք այդ երեք պատասխաններն առանձին-առանձին։ Եվ, եթե ուզենաք, որ մեկ աշակերտը մեկ անգամից ավել քվեարկի, կարող եք ավելացնել այս (Extras) կոճակը։ Այժմ այն չենք ավելացնում՝ յուրաքանչյուր աշակերտին մեկ անգամ մուտք գործելու հնարավորություն տալով։ Այստեղ նույնպես պահպանելու կարիք ամենևին չկա, պարզապես` պատրաստած սահիկաշարը լինում է ձեր կայքի էջում։ Այն ուցադրելու համար պետք է գլխավոր էջից ընտրեք այն և սեղմեք Present կոճակը։

Ինչպե՞ս են աշակերտները միանում կայքին։ Աշակերտը պետք մտնի [www.menti.com](http://www.menti.com), որտեղ մուտք գործելու համար գրանցվել հարկավոր չէ և code հատվածում հավաքի այս վեցանիշ թիվը։ Նա անմիջապես հայտնվելու է ձեր էկրանի նշած տիրույթում, տեսնելու է իր հեռախոսի կամ համակարգչի էկրանին նույն հարցը, որն այստեղ ցուցադրել եք, գրելու է պատասխան և ուղարկել կոճակը սեղմելով այն տեսանելի է դարձնելու բոլորի համար՝ այս տիրույթում։ Կրկնվող պատասխանները երևալու են ավելի մուգ և ավելի խոշոր տառերով։ Առանձին, չկրկնվող պատասխանները երևալու են ավելի փոքր գրությամբ և տարբեր դիրքերով։ Դուրս գալու համար Esc կոճակն ենք սեղմում, հետ ենք վերադառնում և Home տարբերակում տեսնում ենք այն սահիկաշարը, որը մենք հինգ րոպե առաջ կազմեցինք։ Ցանկացած պահի կարող եք այն ընտրել՝ ցուցադրելու համար, կարող եք ընտրել «ցուցադրել» կոճակը և աշխատել։ Դուք կարող եք նաև պահպանել այդ սահիկաշարի սահիկների բնույթը։ Կարող եք իհարկե ջնջել սահիկը, բայց շատ օգտակար է պատճենելը սահիկաշարը, որտեղ հետո դուք կարող եք փոխել նրա վերնագիրը և կարող եք այլ հարցեր նրա մեջ ձևակերպել։ Այսինքն՝ վերցնել կաղապարը և աշխատել արդեն կաղապարի վրա։ Ահա այսպես է աշխատում Մենթիմետր գործիքը։

Այն շատ արդյունավետ միջոց է դասի տարբեր փուլերում կիրառելու համար։ Ինչպես նշեցի՝ դասի սկզբում դրա օգնությամբ կարելի է մտագրոհ կազմակերպել, դասի միջնամասում՝ ամրապնդել ներկայացված նյութը, իսկ դասի ավարտին՝ հետաքրքիր կերպով ամփոփում անել։ Այն ուսուցչին հնարավորություն է տալիս հասկանալու, թե որքանո՞վ ընկալվեց նոր նյութը աշակերտների կողմից, դասի ո՞ր հատվածներին կարիք կա նորից անդրադառնալու հաջորդ դասերին, ինչպիսի՞ տնային աշխատանք կարող է ուսուցիչը տալ այդ դասից հետո։ Իսկ աշակերտի համար ավելի մեծ ներգրավվածություն է ապահովում այն առաջադրանքի օգնությամբ, որ դուք ստեղծեցիք նրանց համար։